Joernaliste moet gereguleer word, sê SAUK-bedryfshoofHlaudi Motsoeneng Foto: news.iafrica.com Hlaudi Motsoeneng, bedryfshoof van die SAUK, het Dinsdag aan LP’s gesê joernaliste moet gereguleer word, aangesien ander bedrywe gereguleer word. “Die geagte Davis moet nie bang wees dat die media gereguleer word nie,” het Motsoeneng aan Gavin Davis, kommunikasiewoordvoerder van die Demokratiese Alliansie, tydens ŉ vergadering oor die prestasie- en uitgaweverslag van staatsmediainstansies, gesê. “Selfs die parlement word gereguleer. Die regters word gereguleer. Watter sonde sou dit wees as die media gereguleer word? Ek dink dit is baie belangrik dat alle persone gereguleer word, want wat ons probeer sê is dat mense professioneel moet wees wanneer hulle hul werk doen. “Jy weet, soms praat mense van hul bronne. Wat is bronne? Daardie bronne moet geloofwaardig wees. Joernaliste moet soontoe kan gaan en die feite kan nagaan. Die bronne is soms nie net nie geloofwaardig nie, maar ook soms misleidend. “Dit is waarom ons sê daar is niks mee verkeerd nie. Selfs julle, die DA, word gereguleer. So wat is die rede? Waarom kan ons nie joernaliste reguleer nie?” Dié uitlatings volg ŉ dag nadat Motsoeneng aan ŉ paneelbespreking deur die New Age-koerant oor transformasie in die media, gesê het joernaliste is nie objektief nie en “lui”. Hy het bygevoeg die probleem met die Suid-Afrikaanse media is dat “hul houding en benadering tot nuus nie help om ’n nasie te bou nie”. Motsoeneng se standpunte is, volgens mediaberigte, deur Steven Motale, redakteur van The Citizen en Moegsien Williams, redakteur van The New Age asook verskeie hooggeplaaste ANC-gesindes ondersteun. Davis het later in ŉ verklaring gesê dit is die “tipe nonsens wat veroorsaak dat Hlaudi Motsoeneng en die SAUK dwarsoor Suid-Afrika ŉ grap maak”. “As enigiemand ‘gereguleer’ moet word, dan is dit Hlaudi Motsoeneng self,” het hy bygevoeg. Hy het die SAUK se nuwe uitvoerende hoof, Frans Matlala, aangemoedig om Motsoeneng af te dank. Intussen het AfriForum Motsoeneng se onlangse aanval op mediavryheid behoort as wekroep te dien vir die versterking van onafhanklike media-instellings. Ernst Roets, adjunk uitvoerende hoof van AfriForum het gesê dit is ironies dat die ANC homself as ’n demokratiese organisasie voorhou deur te verklaar dat hy ten gunste van mediavryheid is, maar terselfdertyd aktief ’n veldtog voer om dit aan bande te lê. “Staatsinmenging by die funksionering van die SAUK het alreeds tot ’n afname in die instelling se geloofwaardigheid gelei. Dit lyk of die SAUK-bestuur nie joernaliste is nie, maar politieke aktiviste.” AfriForum het vroeër aangekondig dat hy later vanjaar ’n verskerpte veldtog vir mediavryheid van stapel sal stuur.